九日讀陶淵明詩
作者：方一夔
朝代：宋

paragraphs: 晉有靖節翁，古昔稱高士。
自陳簪組後，爲義不兩仕。
雖乏報韓功，深懷帝秦恥。
拂衣歸故園，寒菊被栗里。
醉餘灑新詩，題自庚子始。
托此明大閑，言外有餘旨。
我生後千歲，歷十五庚子。
區區一垤中，起滅紛未已。
壯夫感頹光，大運悲逝水。
登高極遐想，舒卷寓至理。
風期渺相接，衰暮竟誰似。
酌泉薦芳馨，茫茫九泉起。